Sigurður Ingi Jóhannsson , samgöngu - og sveitarstjórnarráðherra.vísir / vilhelm „ Þetta er unnið á grundvelli gildandi samgönguáætlunar þar sem var samþykkt að skoða fjölbreyttar leiðir við fjármögnun stórra framkvæmda , “ segir Sigurður Ingi Jóhannsson , samgöngu - og sveitarstjórnarráðherra , um drög að frumvarpi um samvinnuverkefni um vegaframkvæmdir . Frumvarpið hefur nú verið kynnt í samráðsgátt stjórnvalda en samkvæmt því fær Vegagerðin heimild til að ganga til samninga við einkaaðila um samvinnuverkefni vegna sex tiltekinna vegaframkvæmda . Þau verkefni sem um ræðir eru hringvegur norðaustan Selfoss og brú á Ölfusá , hringvegur um Hornafjarðarfljót , Axarvegur , tvöföldun Hvalfjarðarganga , hringvegur um Mýrdal og jarðgöng í Reynisfjalli og Sundabraut . Samkvæmt samgönguáætlun er gert ráð fyrir að veggjöld standi undir helmingi fjármögnunar vegar um Hornafjarðarfljót og Axarveg . Hinar fjórar framkvæmdirnar yrðu hins vegar fjármagnaðar að fullu með veggjöldum . Skal gjaldtaka ekki hefjast fyrr en opnað hefur verið fyrir umferð um viðkomandi umferðarmannvirki . Þá skal gjaldtakan ekki standa lengur en í 30 ár . Sigurður Ingi segir að þau verkefni sem um ræðir séu valin út frá þeim skilyrðum að önnur leið sé í boði , þau séu skýr og afmörkuð og það sé þrýstingur um að þeim sé flýtt þótt þeim hafi ekki verið forgangsraðað í samgönguáætlun . „ Ein af forsendunum fyrir svona gjaldtöku er að það sé raunverulegur ávinningur í því að fara styttinguna eða nýju leiðina . Þú fáir fjárhagslegan ávinning þó svo þú greiðir . “ Of snemmt sé hins vegar að segja til um fjárhæð veggjaldanna . Sigurður Ingi segir að auðvitað hefði verið hægt að fara þá leið að smíða almennt frumvarp um samvinnuverkefni þar sem engin verkefni væru tilgreind . „ Þá værum við hins vegar komin í þá stöðu að það væri verið að taka mjög stórar ákvarðanir án aðkomu Alþingis . Þessi leið er lýðræðislegri og þingið getur auðvitað bætt við framkvæmdum eða fækkað þeim . “ Þá þurfi að huga vel að tímasetningu verkefnanna , sérstaklega í tengslum við samgöngusáttmála höfuðborgarsvæðisins . „ En það góða við þessi sex verkefni er að þau spanna svolítið stóran hluta af landinu . Dreifingin gæti þannig orðið ágæt og þau eru líka af mismunandi stærðargráðu . “ Aðspurður segist Sigurður Ingi bjartsýnn á að áhugasamir fjárfestar finnist til að koma að umræddum framkvæmdum . „ Það hafa margir komið niður í ráðuneyti alveg frá því við fórum að viðra svona hugmyndir og lýst yfir áhuga sínum . “ Frumvarpsdrögin verða nú í umsagnarferli til 28. nóvember . Sigurður Ingi segist reikna með því að unnið verði hratt og vel úr þeim og málið komist inn á þingið fyrir jól .